ยานเกราะล้อยางสะเทินน้ำสะเทินบก 8×8

ยานเกราะล้อยางสะเทินน้ำสะเทินบก 8×8 (อักษรย่อ: AWAV 8×8) — การเรียกขานอย่างเป็นทางการ เอดับบลิวเอวี 8×8 เป็นยานพาหนะยกพลขึ้นบกสะเทินน้ำสะเทินบกแบบล้อยางของหน่วยบัญชาการนาวิกโยธิน กองทัพเรือ ผลิตโดย ชัยเสรีเม็ททอลแอนด์รับเบอร์
ประวัติ.
ยานเกราะล้อยางสะเทินน้ำสะเทินบก 8×8 มีจุดเริ่มต้นมาจากโครงการในการจัดหายานเกราะสะเทินน้ำสะเทินบกเข้าประจำการในหน่วยบัญชาการนาวิกโยธิน จำนวน 7 คัน มูลค่าสัญญา 448 ล้านบาท ซึ่งมีข้อกำหนดระบุไว้ว่าจะต้องเป็นบริษัทเอกชนของไทย มีผู้ยื่นเสนอจำนวน 3 บริษัท คือ ยานเกราะ อาร์ 600 จากบริษัท พนัส แอสเซมบลีย์ จำกัด, ยานเกราะ เอเอพีซี Black Widow Spider จากสถาบันเทคโนโลยีป้องกันประเทศ และยานเกราะล้อยางสะเทินน้ำสะเทินบก 8×8 จากบริษัท ชัยเสรีเม็ททอลแอนด์รับเบอร์ จำกัด โดยผู้ชนะการประกวดคือ บริษัท ชัยเสรีเม็ททอลแอนด์รับเบอร์ จำกัด ราคาตกคันละประมาณ 64 ล้านบาทต่อคัน ช่วยให้ประหยัดงบประมาณแผ่นดินไปได้หลายเท่าตัวหากซื้อจากต่างประเทศ โดยเซ็นสัญญาเมื่อวันที่ 22 กันยายน พ.ศ. 2566
ชัยเสรีมีประสบการณ์ในการออกแบบรถเกราะ 4×4 ชุดของเฟิร์สวิน และการปรับปรุงยานรบสะเทินน้ำสะเทินบกแบบ AAVP-7A1 ของนาวิกโยธินให้มีมาตรฐานขึ้นเทียบเท่าแบบ AAVP-7A1 RAM/RS ซึ่งทำให้ชัยเสรีมีสิ่งเปรียบเทียบในการพัฒนาและออกแบบยานเกราะล้อยางสะเทินน้ำสะเทินบก 8×8 โดยออกแบบและดำเนินการผลิตประกอบรถในประเทศไทยทั้งหมด
ชัยเสรีเม็ททอลแอนด์รับเบอร์ได้นำยานเกราะล้อยางสะเทินน้ำสะเทินบก 8×8 เข้ารับการทดสอบกับกองทัพเรือก่อนการส่งมอบ การส่งมอบประกอบไปด้วย การวิ่งต่อเนื่องบนถนนบนระยะทาง 200 กิโลเมตร ระยะปฏิบัติการบนพื้นดิน 800 กิโลเมตร การทดสอบเคลื่อนที่ในทะเลต่อเนื่องเป็นระยะเวลา 2 ชั่วโมง ซึ่งรถสามารถปฏิบัติการในน้ำได้เป็นเวลา 12 ชั่วโมง การวิ่งทดสอบในภูมิประเทศต่าง ๆ เช่น การข้ามพื้นที่มีสิ่งกีดขวาง การไต่พื้นที่ชันความสูง 60 องศา โดยระหว่างการทดสอบยานเกราะบรรทุกน้ำหนักจำนวน 2,500 กิโลกรัมระหว่างการทดสอบ และทดสอบการยิงอาวุธปืนในรูปแบบต่าง ๆ คะแนนผ่านมากกว่าร้อยละ 90 ซึ่งสามารถผ่านการทดสอบของกองทัพเรือและรับมอบเข้าประจำการ
ยานเกราะล้อยางสะเทินน้ำสะเทินบก 8×8 มีแผนที่จะทำตลาดในต่างประเทศโดยเริ่มต้นจากในภูมิภาคอาเซียนก่อน ก่อนที่จะขยายกลุ่มเป้าหมายในประเทศในภูมิภาคอื่น ๆ ต่อไปในอนาคต ในขณะที่หน่วยบัญชาการนาวิกโยธิน กองพันรถสะเทินน้ำสะเทินบก ยังมีความต้องการยานเกราะทดแทนยานรบสะเทินน้ำสะเทินบก (AAV) ในอนาคต โดยคาดหวังว่าจะได้รับคำสั่งซื้อเพิ่มเติมในอนาคตจากกองทัพเรือ
การออกแบบ.
ยานเกราะล้อยางสะเทินน้ำสะเทินบก 8×8 สามารถบรรทุกกำลังพลได้จำนวน 11 นาย และพลประจำรถจำนวน 3 นาย เคลื่อนที่ได้ทั้งบนบกและในทะเล ใช้เครื่อยนต์ดีเซลขนาด 711 แรงม้า ทำความเร็วบนบกได้ที่ 105 กิโลเมตรต่อชั่วโมง ระยะปฏิบัติการทางบก 600-800 กิโลเมตร เคลื่อนที่ในน้ำด้วยระบบวอเตอร์เจ็ทขนาดใหญ่ 2 ชุดสามารถเคลื่อนที่ในน้ำด้วยความเร็ว 12 กิโลเมตรต่อชั่วโมง รถมีความยาว ความกว้าง ความสูง ระยะห่างจากพื้น 380 มิลลิเมตร ลุยน้ำลึกได้ 1.2 เมตร มีถังน้ำมันความจุ 600 ลิตร มีระบบสื่อสารระหว่างหน่วยบัญชาการและยานเกราะคันอื่น ๆ ในการปฏิบัติการร่วมกันในการประสานการโจมตีอย่างมีประสิทธิภาพ
ระบบอาวุธของยานเกราะ ประกอบด้วยป้อมปืนอัตโนมัติแบบ Guardian 1.5 ของบริษัท EM&E จากสเปน เป็นป้อมปืนขนาดเบาขนาด .50 นิ้ว พร้อมด้วยระบบออปทรอนิกส์และอินฟราเรดในการปฏิบัติการทั้งกลางวันและกลางคืน ระบบกันสั่นของปืนไจโร 2 แกนในการยิงปืนในท้องทะเล น้ำหนัก 165 กิโลกรัม ยิงได้จากในรถยนต์ เครื่องยิงระเบิดควันจำนวน 8 ท่อยิง มีเกราะป้องกันกระสุนได้มาตรฐาน STANAG 4569 ระดับ 2 และการป้องกันทุ่นระเบิดมาตรฐานเดียวกันในระดับ 3บี และป้องกันระเบิดเบาชนิดอื่น ๆ เช่น ระเบิดมือ